Noviny mesta a regiónu Ružomberský hlas vznikli v roku 1968 ako “Časopis komisie osláv pri MsNV v Ružomberku”. Bol tiež vydávaný v spolupráci s redakciami závodných magazínov SCP (Týždeň SCP) a Texicomu (Textilák). V tejto podobe vychádzali noviny takmer do konca roku 1969.
Novú tvár dostal Ružomberský hlas v roku 1990, kedy už začalo periodikum vychádzať s podtitulom Nezávislé noviny a o rok neskôr už ako Noviny mesta a regiónu. V tejto podobe (teda s týmto podtitulom) vychádza Ružomberský hlas doteraz.
V rokoch 2000 až 2003 vychádzali noviny na formáte B3 (rozmermi to je akýsi prechodový formát medzi A3 a A4). Od roku 2004 nájdete Ružomberský hlas v novinových stánkoch a u našich kolpoltérov tlačený vo formáte A3. Prvá a posledná strana je s doplnkovou purpurovou farbou.
Čo sa týka obsahového zamerania Ružomberského hlasu, prvé stránky novín patria spravodajstvu – aktuálnemu dianiu v meste a v regióne dolného Liptova. Nechýbajú policajné správy, návštevy významných osobností kultúrneho, spoločenského i politického života u nás, ale aj činnosť hasičov mesta, vedúcich predstaviteľov Mestského úradu a iné.
Publicistickú časť novín tvoria rozhovory s významnými osobnosťami, zaujímavými ľuďmi, reportáže zo zaujímavých podujatí. Samozrejmosťou sú pravidelné rubriky novín ako napríklad Redakcia na výjazde, Ostrým perom, Naša anketa, Jediná otázka pre... a iné.
Na stranách venovaných kultúre sa redakcia venuje výstavám, koncertom a mnohým ďalším podujatiam v regióne s nádychom kultúry.
Pravidelnou súčasťou novín je aj monotematická strana o niektorej z obcí okresu ako aj rôzne súťaže (krížovka, fotohádanka) či IQ-test a zaujímavosti z rôznych oblastí života.
Každé vydanie novín obsahuje aj riadkovú a plošnú inzerciu ako aj mapovanie toho najdôležitejšieho, čo sa za uplynulé dva týždne odohralo v športovej oblasti regiónu. Ide najmä o účinkovanie ružomberských futbalistov v Corgoň lige, basketbalistiek v Extralige žien i v Európskej lige, no nechýba ani spravodajstvo z ostatných športov (najmä stolný tenis, lyžovanie, vzpieranie, hokej...).